b'\n_START_ARTICLE_\nJikji\n_START_SECTION_\nPenyusun buku dan isi kandungan buku\n_START_PARAGRAPH_\nTajuk sebenar Jikji ialah Baegun hwasang chorok buljo jikjisimcheyojeol. Maksudnya ialah Baegun hwasang telah menyunting penjelasan tentang Jikji iaitu kata-kata Buddha yang paling penting daripada buku sami atasan. Penulis dan penerbit Jikji adalah dua orang yang berlainan. Baegun hwasang adalah penulis buku ini, dilahirkan pada tahun 1289 dan menjadi sami pada usia yang muda. Nama panggilannya ialah Baegun dan nama Buddhanya ialah Kyeonghan. Beliau adalah guru utama ajaran Zen dan meninggal dunia pada tahun 1374. Selepas kematian beliau, anak muridnya, Sokchan dan Dalcam telah mencetak buku beliau. Biarawati Buddha, Myodeok telah membantu menyediakan makanan dan kewangan._NEWLINE_Isi kandungan Jikji adalah himpunan ajaran Buddha. Isi kandungan utama Jikji ialah Jikji-insim-gyeonsong-songbul yang diambil daripada ayat kesedaran yang bermaksud \xe2\x80\x98apabila kita melihat hati manusia dilihat dengan betul, kita akan sedar bahawa hati itu sebenarnya ialah hati Buddha\xe2\x80\x99. Jika diterjemah maksud Jikji ini, ada beberapa maksud yang boleh dilihat seperti \xe2\x80\x98ajaran yang tepat\xe2\x80\x99, \xe2\x80\x98hati yang ikhlas\xe2\x80\x99, \xe2\x80\x98mengurus secara terus\xe2\x80\x99 dan sebagainya._NEWLINE_Anak murid Baegun telah menerbitkan buku itu di kuil Heungdeoksa, Cheongju, ChungCheongbukdo sebanyak 2 jilid. Sampai sekarang hanya satu jilid sahaja yang telah dijumpai dan ia disimpan di Perpustakaan Awam Perancis.\n_START_SECTION_\nJikji yang berada di Perancis\n_START_PARAGRAPH_\nKebanyakan orang Korea menganggap bahawa Jikji telah dibawa ke Perancis oleh orang Perancis pada Byonginyangyo yang berlaku pada tahun 1866 tetapi sebenarnya ia tidak benar. Pada tahun 1800-an Joseon telah mengadakan hubungan dan perjanjian dengan beberapa negara barat, dan pada tahun 1886, perjanjian \xe2\x80\x98Jobulsuhotongsangjoyak\xe2\x80\x99 telah dibuat bersama dengan Perancis._NEWLINE_Di bawah perjanjian ini, wakil jemputan Perancis iaitu Victor Collin de Plancy telah dihantar ke Korea. Beliau juga pernah bertugas di China dan Jepun dan sangat gemar mengumpul barang-barnag antik. Tidak dinyatakan pula bagaimana beliau dapat memiliki Jikji tetapi menurut buku bibliografi yang ditulis oleh Maurice Courant pada tahun 1901, Victor Collin sudah memiliki Jikji pada tahun 1900-an._NEWLINE_Pada tahun 1911, Jikji telah dilelong di Hotel Drouot dan dibeli oleh pengumpul barang-barang antik Henry Vever dengan harga 180 franc. Pada tahun 1950, Henry kemudian mewasiatkan barang-barang tinggalannya didermakan ke Perpustakaan Awam Perancis termasuk Jikji._NEWLINE_Jikji hanya tersimpan di rak buku selama beberapa tahun di Perpustakaan Awam Perancis sehinggalah seorang profesor Korea dalam bidang Korea yang mula bekerja di perpustakaan itu pada tahun 1967 menjumpainya. Sebenarnya profesor itu tidak ada pengetahuan dalam bidang percetakan tetapi setelah membuat penyelidikan selasa 3 tahun, beliau mendedahkan bahawa ia adalah salinan dari proses cetak logam mudah-alih. Beliau juga mempamerkan Jikji pada pameran \xe2\x80\x98Buku\xe2\x80\x99 di Perpustakaan Awam Perancis bersempena dengan \xe2\x80\x98Tahun Buku Sedunia oleh UNESCO. Dengan ini Jikji menjadi terkenal di seluruh dunia. Selama pameran itu diadakan, ramai sarjana sejarah meneliti Jikji dan Jikji diiktiraf sebagai salinan cetak logam mudah-alih yang paling lama di peringkat antarabangsa.'